Plaasvoorman grusaam vermoor(Argieffoto: Anja van der Merwe) Waarskuwing: Hierdie berig bevat grafiese besonderhede wat sensitiewe lesers kan ontstel. ŉ Plaasvoorman is Maandagaand op ŉ kleinhoewe buite Danielskuil in die Noord-Kaap vermoor. Die eienaar van die kleinhoewe, Wessel Kriek (77), ly nog aan skok nadat hy dié grusame moord moes aanskou. Volgens Kriek het hy en sy vrou, Valerie (76), 7de Laan gesit en kyk toe hulle iets in die kombuis hoor. Kriek het gaan ondersoek instel en ŉ man by die buitedeur van die kombuis sien staan. Die deur se veiligheidshek was nog gesluit. “Ek het die man gevra wat hy soek. Hy het gevra vir ŉ vuurwapen en petrol,” vertel Kriek. “Hy het aangedring dat ek die veiligheidshek moet oopmaak.” Kriek het gesien die kombuisvenster langs die deur is gebreek en het besef dat daar moeilikheid is. “Ek het my voorman, Andries Jacobs (39), om hulp gebel.” Jacobs het op die toneel opgedaag en hom teen die verdagte vasgeloop. “ŉ Struweling het tussen my plaasvoorman en die man ontstaan. Die man het ongelukkig die oorhand gekry. Hy het ŉ panga gegryp en Andries doodgekap. Hy het toe sy kop met ŉ klip vermorsel. Ek het alles gestaan en aanskou.” Die man het Jacobs se liggaam daarna na ŉ buitekamer gesleep. “Ek het my vrou gevra om die polisie te bel. Hulle het ŉ rukkie later op die toneel opgedaag en die man in hegtenis geneem.” Kapt. Olebogeng Tawana, polisiewoordvoerder, het aan Maroela Media bevestig die 33-jarige verdagte het moontlik sowat ŉ uur voor die hoewe-aanval ŉ 13-jarige meisie ook aangeval. “Die man het die meisie vermoedelik omstreeks 17:00 in Kuilsville met ŉ mes gesteek en daarna ŉ onbekende hoeveelheid kontant gesteel. Volgens berigte was die meisie op pad na die winkel om elektrisiteit te koop,” sê Tawana. “Die verdagte het van die toneel gevlug en die meisie is na ŉ nabygeleë hospitaal geneem vir verdere mediese behandeling. “Die man het in die rigting van ŉ vulstasie in Danielskuil gereis, waar hy moontlik ŉ voertuig – wat buite ŉ plaaslike haarsalon gestaan het – gesteel het.” Die motor het egter langs die pad gaan staan en die man het verder te voet in die rigting van Kriek se kleinhoewe gevlug. Die verdagte sal na verwagting Woensdag in die landdroshof in Danielskuil verskyn op aanklagte van moord, poging tot moord, motordiefstal en huisbraak. Jacobs het die afgelope ses maande vir Kriek op die plaas as voorman gewerk. Hy en sy vrou het op die kleinhoewe gewoon. Volgens Kriek is dit die tweede aanval in die afgelope vier jaar op sy kleinhoewe. Hy woon al die afgelope 20 jaar op die kleinhoewe en boer met beeste. Kriek vertel hy het die nagmerrie van die eerste aanval Maandagaand herleef. Vyf mans het Kriek in 2018 oorval en die egpaar beroof. Kriek is tydens die aanval ernstig beseer. “Die verdagtes is tot vandag toe nog nie vasgetrek nie.”